CELEX: 22022D1054
Language: mt
Date: 2022-02-04 00:00:00
Title: Deċiżjoni tal-Kumitat Konġunt taż-ŻEE Nru 6/2022 tal-4 ta’ Frar 2022 li temenda l-Anness II (Regolamenti tekniċi, standards, testijiet u ċertifikazzjoni) tal-Ftehim dwar iż-ŻEE [2022/1054]

30.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 175/12
               
            
         DEĊIŻJONI TAL-KUMITAT KONĠUNT TAŻ-ŻEE Nru 6/2022
         tal-4 ta’ Frar 2022
         li temenda l-Anness II (Regolamenti tekniċi, standards, testijiet u ċertifikazzjoni) tal-Ftehim dwar iż-ŻEE [2022/1054]
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea (“il-Ftehim dwar iż-ŻEE”), u b’mod partikolari l-Artikolu 98 tiegħu,
         Billi:
         
                     (1)
                  
                  
                     Id-Direttiva 2014/40/UE tal-Parlament Ewropew u tal-Kunsill tat-3 ta’ April 2014 dwar l-approssimazzjoni tal-liġijiet, ir-regolamenti u d-dispożizzjonijiet amministrattivi tal-Istati Membri rigward il-manifattura, il-preżentazzjoni u l-bejgħ tat-tabakk u prodotti relatati u li tħassar id-Direttiva 2001/37/KE (1), kif rettifikata mill-ĠU L 150, 17.6.2015, p. 24, għandha tiġi inkorporata fil-Ftehim dwar iż-ŻEE.
                  
               
                     (2)
                  
                  
                     Id-Direttiva Delegata tal-Kummissjoni 2014/109/UE tal-10 ta' Ottubru 2014 li temenda l-Anness II tad-Direttiva 2014/40/UE tal-Parlament Ewropew u tal-Kunsill billi tistabbilixxi librerija ta' twissijiet bl-istampi li għandhom jintużaw fuq prodotti tat-tabakk (2) għandha tiġi inkorporata fil-Ftehim dwar iż-ŻEE.
                  
               
                     (3)
                  
                  
                     Id-Direttiva 2014/40/UE tħassar id-Direttiva 2001/37/KE tal-Parlament Ewropew u tal-Kunsill (3), li hija inkorporata fil-Ftehim dwar iż-ŻEE u li konsegwentement trid titħassar mill-Ftehim dwar iż-ŻEE.
                  
               
                     (4)
                  
                  
                     Jenħtieġ li n-Norveġja żżomm l-adattament tagħha għad-Direttiva 2001/37/KE fir-rigward tal-prodott definit fl-Artikolu 2(8) tad-Direttiva 2014/40/UE (“tabakk għall-użu orali”).
                  
               
                     (5)
                  
                  
                     Minħabba l-adattament fir-rigward tat-tabakk għall-użu orali u fuq il-bażi ta’ ċirkostanzi nazzjonali speċifiċi appoġġati minn statistika dwar ir-riskji għas-saħħa marbuta mal-użu tat-tabakk orali u x-xejriet tal-użu tiegħu, in-Norveġja jenħtieġ li tkun libera li tippermetti t-twissija addizzjonali alternattiva tas-saħħa għat-tabakk għall-użu orali kif indikat f’din id-Deċiżjoni.
                  
               
                     (6)
                  
                  
                     Jenħtieġ għalhekk, li l-Anness II tal-Ftehim dwar iż-ŻEE jiġi emendat skont dan,
                  
               ADOTTA DIN ID-DEĊIŻJONI:
         
            Artikolu 1
            It-test tal-punt 3 (id-Direttiva 2001/37/UE tal-Parlament Ewropew u tal-Kunsill) fil-Kapitolu XXV tal-Anness II tal-Ftehim dwar iż-ŻEE jinbidel b’dan li ġej:
            “32014 L 0040: Id-Direttiva 2014/40/UE tal-Parlament Ewropew u tal-Kunsill tat-3 ta’ April 2014 dwar l-approssimazzjoni tal-liġijiet, ir-regolamenti u d-dispożizzjonijiet amministrattivi tal-Istati Membri rigward il-manifattura, il-preżentazzjoni u l-bejgħ tat-tabakk u prodotti relatati u li tħassar id-Direttiva 2001/37/KE (ĠU L 127, 29.4.2014, p. 1), kif rettifikata mill-ĠU L 150, 17.6.2015, p. 24, kif emendata minn:
            
                        —
                     
                     
                        
                           32014 L 0109: Id-Direttiva Delegata tal-Kummissjoni 2014/109/UE tal-10 ta' Ottubru 2014 (ĠU L 360, 17.12.2014, p. 22).
                     
                  Id-dispożizzjonijiet tad-Direttiva għandhom, għall-finijiet ta' dan il-Ftehim, jinqraw bl-adattamenti li ġejjin:
            
                        (a)
                     
                     
                        Fit-tieni subparagrafu tal-Artikolu 5(1), fir-rigward tal-Istati tal-EFTA, il-kliem ‘sal-20 ta’ Novembru 2016’ għandhom isiru ‘sa sitt xhur l-aktar tard wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru 6/2022 tal-4 ta’ Frar 2022’.
                     
                  
                        (b)
                     
                     
                        Fl-Artikoli 6(4) u 7(13) għandu jiżdied is-sottoparagrafu li ġej:
                        ‘F’każijiet li jikkonċernaw manifatturi u importaturi fl-Istati tal-EFTA, l-Awtorità ta’ Sorveljanza tal-EFTA għandha tiġbor kwalunkwe tariffa mitluba mill-Kummissjoni.’.
                     
                  
                        (c)
                     
                     
                        Fir-rigward tan-Norveġja, għandu jiżdied is-subparagrafu li ġej fl-Artikolu 12(1):
                        ‘Meta jitqiesu ċ-ċirkostanzi nazzjonali speċifiċi sostnuti minn statistika dwar ir-riskji għas-saħħa relatati mal-użu u x-xejriet tal-użu tat-tabakk orali, it-tabakk għall-użu orali mqiegħed fis-suq fin-Norveġja jista’ jkollu t-twissija alternattiva tas-saħħa li ġejja:
                        
                           ‘Dan il-prodott tat-tabakk iżid ir-riskju ta’ ħsara lill-fetu u ta’ twelid mejjet’’.
                        
                     
                  
                        (d)
                     
                     
                        Fl-Artikolu 15(13), fir-rigward tal-Istati tal-EFTA, il-kliem ‘l-20 ta’ Mejju 2019’ għandu jsir ‘sittax-il xahar wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru 6/2022 tal-4 ta’ Frar 2022’.
                     
                  
                        (e)
                     
                     
                        Fl-Artikolu 16(3), fir-rigward tal-Istati tal-EFTA, il-kliem ‘l-20 ta’ Mejju 2019’ għandu jsir ‘sittax-il xahar wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru 6/2022 tal-4 ta’ Frar 2022’.
                     
                  
                        (f)
                     
                     
                        Il-projbizzjoni fl-Artikolu 17 ma għandhiex tapplika għat-tqegħid fis-suq fin-Norveġja tal-prodott definit fl-Artikolu 2(8). In-Norveġja għandha tipprojbixxi l-esportazzjoni tal-prodott definit fl-Artikolu 2(8), lill-Partijiet Kontraenti kollha ta’ dan il-Ftehim, bl-eċċezzjoni tal-Iżvezja.
                     
                  
                        (g)
                     
                     
                        Fl-Artikolu 30, fir-rigward tal-Istati tal-EFTA, il-kliem ‘l-20 ta’ Mejju 2017’ għandu jsir “sena wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru 6/2022 tal-4 ta’ Frar 2022’.
                        Fl-Artikolu 30(a) u (c), fir-rigward tal-Istati tal-EFTA, il-kliem ‘l-20 ta’ Mejju 2016’ għandu jsir ‘id-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru 6/2022 tal-4 ta’ Frar 2022’.
                        Fl-Artikoli 30(b), fir-rigward tal-Istati tal-EFTA, il-kliem ‘l-20 ta’ Novembru 2016’ għandu jsir “sitt xhur wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru 6/2022 tal-4 ta’ Frar 2022’.”
                     
                  
         
            Artikolu 2
            It-testi tad-Direttiva 2014/40/UE, kif rettifikata mill-ĠU L 150, 17.6.2015, p. 24, u mid-Direttiva Delegata 2014/109/UE bil-lingwa Iżlandiża u b'dik Norveġiża, li se jiġu ppubblikati fis-Suppliment taż-ŻEE ta' Il-Ġurnal Uffiċjali tal-Unjoni Ewropea, għandhom ikunu awtentiċi.
         
         
            Artikolu 3
            Din id-Deċiżjoni għandha tidħol fis-seħħ l-għada tal-aħħar notifika skont l-Artikolu 103(1) tal-Ftehim dwar iż-ŻEE (*).
         
         
            Artikolu 4
            Din id-Deċiżjoni għandha tiġi ppubblikata fit-Taqsima taż-ŻEE, u fis-Suppliment taż-ŻEE, ta’ Il-Ġurnal Uffiċjali tal-Unjoni Ewropea.
         
         
            Magħmul fi Brussell, l-4 ta’ Frar 2022.
            
               
                  Għall-Kumitat Konġunt taż-ŻEE
               
               
                  Il-President
               
               Nicolas VON LINGEN
            
         
         
            (1)  ĠU L 127, 29.4.2014, p. 1.
         
            (2)  ĠU L 360, 17.12.2014, p. 22.
         
            (3)  ĠU L 194, 18.7.2001, p. 26.
         
            (*)  Huma indikati rekwiżiti kostituzzjonali.